તો બીજી તરફ તમિલનાડુના તમિલ ફિલ્મ ઉદ્યોગના પર્યાય સમાન રજનીકાંત અને તેની લોકપ્રિયતાના કિસ્સાઓ જાણીતા જ છે. ફિલ્મસ્ટારને કલ્ટ આઈકન ગણવાની શરૂઆત કદાચ એમટીઆર, જયલલિતા અને રજનીકાંત જેવા કલાકારોના ચાહકોએ જ શરૂ કરી હશે. ‘શિવાજી’, ‘રોબોટ’, ‘સિંગા’, ‘કોચાદૈયાં’ તેમજ ‘કબાલી’ બાદ રજનીકાંત ‘રોબોટ’ના બીજા ભાગના શૂટિંગમાં વ્યસ્ત છે, જેમાં અક્ષય કુમાર વિલનની ભૂમિકા ભજવી રહ્યા છે. ‘નાયક’ અને ‘જેન્ટલમેન’ જેવી ફિલ્મો દિગ્દર્શિત કરી ચૂકેલા એસ.શંકર જ આ ફિલ્મના દિગ્દર્શક છે. તમિલ ફિલ્મોની નવી પેઢીમાં વિક્રમ અને સૂરિયા સુકાન સંભાળી રહ્યા છે. વિક્રમની હાલ નિર્માણાધીન ફિલ્મ ‘ધ્રુવા નટચરિત્રમ’નું ટ્રેલર જોઈ કળી શકાય છે કે તેમણે હોલિવૂડની કક્ષાની સ્પાય થ્રિલર તૈયાર કરી હશે, તો બીજી તરફ તાજેતરમાં રિલીઝ થયેલી સૂરિયાની ‘ સિંઘમ-૩’ ફિલ્મે મબલખ આવક અને પ્રશંસા મેળવ્યા છે, અજય દેવગણની ‘સિંઘમ’ સિરીઝની બંને ફિલ્મો આ ફિલ્મો પર જ આધારિત હતી.